Flere måneders vintervejr er langt om længe ved at blive fortrængt af sol og plusgrader. Nordjylland kan forvente klar himmel og plusgrader.

Vintervejret med kulde og sne er overstået for nu, og denne uge vil man med lidt god vilje - og en varm sweater - kunne opleve nærmest forårsagtige dage. Det bliver nemlig en tør uge med gode solchancer og plustemperaturer på i snit fem grader og op til syv grader om dagen. De fleste nætter vil der fortsat en smule frost. - Så det er ikke rigtigt forårsvejr, men jeg tror, at mange vil opleve det sådan, siger Jørn Thomsen, vagthavende meteorolog ved DMI. Mandag får nord- og vestjyderne flot vejr med klar himmel og sol. I løbet af ugen vil hele landet opleve sol, lover Jørn Thomsen. - Det er slut med det kedelige vejr. Vi går ind i en lys periode. Mandag vil der dog fortsat være skyet i det meste af landet med dagtemperaturer op til to grader - med undtagelse af det nordlige og vestlige Jylland, hvor det kan blive rigtig flot med sol, fortæller han. Det er et højtryk fra Norge, der bringer varmere luft med sig sydpå. Samtidig holder vinden sig i ro på ugens første dage, og tirsdag vil der flere steder være solskin med temperaturer op til fem grader: - Så der vil det føles lidt forårsagtigt, og det er jo en lettelse efter næsten tre måneder med overvejende vintervejr, siger Jørn Thomsen. /Ritzau/